ททท. พอใจ คนไทยเที่ยว 3.70 ล้านคน-ครั้ง สร้างรายได้กว่า 14,000 ล้านบาท
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ในช่วงวันหยุดยาว 5 วัน ระหว่างวันที่13-17 กรกฎาคม 2565 ที่ตรงกับวันอาสาฬหบูชาและวันเข้าพรรษา แม้มีหน่วยงานเอกชนบางส่วนไม่ได้หยุดยาว แต่มีการประเมินบรรยากาศการเดินทางท่องเที่ยวในประเทศดีขึ้น รวมถึงรัฐบาลได้มีการผ่อนคลายมาตรการต่างๆ แล้วขณะที่ก่อนหน้านี้ ททท. ได้คาดการณ์ว่าจะมีการเดินทางท่องเที่ยวของคนไทย 3.70 ล้านคน-ครั้ง สร้างรายได้ทางการท่องเที่ยว 14,330 ล้านบาท และมีอัตราการเข้าพักเฉลี่ย ร้อยละ 53 ซึ่งส่วนใหญ่เป็นการเดินทางท่องเที่ยวภูมิภาคระยะใกล้มากกว่าอย่างไรก็ตาม ในช่วงวันหยุด 4 วัน สิ้นเดือนนี้ ระหว่างวันที่ 28 - 31 กรกฎาคม 2565  จะได้เห็นคนไทยเดินหน้าวางแผนการเดินทาง เพื่อชดเชยการท่องเที่ยวที่หายไป โดยมีแรงจูงใจทั้งจากวันหยุดยาวต่อเนื่องที่เป็นวันสำคัญทางศาสนา ส่วนใหญ่นิยมพาครอบครัวไปทำบุญ เพื่อความเป็นสิริมงคล รวมถึง ททท. ได้มีกิจกรรมส่งเสริมท่องเที่ยวข้ามภาค  ร่วมกับสายการบินในประเทศต่างๆ อาทิ สายการบินนกแอร์เส้นทางกรุงเทพฯ-เบตง, การเปิดเที่ยวบินของสายการบินบางกอกแอร์เวย์ส์ เส้นทางกรุงเทพฯ-หาดใหญ่ ซึ่งจะมีส่วนช่วยกระตุ้นให้ประชาชนตัดสินใจออกเดินทางท่องเที่ยวเพิ่มขึ้น